钦定古今图书集成/明伦汇编/官常典/第761卷 > 王养正 夏万亨 王域 刘允浩 史夏隆
## 钦定古今图书集成/明伦汇编/官常典/第761卷 > 王养正 夏万亨 王域 刘允浩 史夏隆

按《明外史》本传：“养正，字圣功，泗州人。崇祯元年进士。
授海盐知县。遭父丧，服除，起官秀水。中大计，补河南
按祭司照磨。累迁襄阳推官、刑部主事、员外郎，南康
知府。计歼巨寇邓毛溪、熊高，一方赖之。福王时，进副
使，分巡建昌。及南都破，时江西警逼，巡抚旷昭弃南
昌走瑞州，列城望风溃。养正乃与布政夏万亨、知府”
王域、推官刘允浩、南昌推官史夏隆起兵拒守。阅三
日，有客兵内应，城即破。养正等被执，械至武昌，与万
亨等同死。其妻张氏闻之，绝粒九日亦死。万亨，字元
礼，昆山人，起家举人。南昌失守，避建昌，与养正同死。
妻顾、子妇陆及一孙、一孙女先赴井死，仆婢死者复
十馀人。域，字元寿，松江华亭人。举于乡，授宿州学正。
流贼至，佐有司捍御有功。屡迁工部主事，榷税芜湖。
都城陷，诸榷税者多以自入。域叹曰：“君父遭非常祸，
臣子反因以为利邪！”悉归之南京户部。寻由郎中迁
建昌知府。城被围，分守南门。城破，亦械至武昌，同日
死。允浩，掖县人；夏隆，宜兴人。皆崇祯十六年进士。时
同死者六人。一人失其姓名，建昌人哀其忠，裒而瘗
之，表曰“六君子之墓。